ขาดลอย! “น้องเมย์” ชนะ 2 เกมรวด รอเจอ “มาเลย์” มือ 35 ของโลก 28 ก.ค.นี้
“น้องเมย์ รัชนก” ชนะมืออันดับ 74 จาก “ฮังการี” 2 เซ็ตรวด ในศึกแบดมินตัน รอบแบ่งกลุ่ม กลุ่มเอ็น นัดแรก ก่อนเจอ “โซเนีย เซียะห์ ซู หยา” มืออันดับ 35 ของโลกจาก “มาเลเซีย” วันที่ 28 ก.ค.นี้
25 ก.ค. 2564

ผู้สื่อข่าวรายงาน ศึกการแข่งขันกีฬาโอลิมปิกเกมส์ โตเกียว 2020 ที่สนามมุซาชิโนะ ฟอเรสต์ สปอร์ต พล่าว่า กรุงโตเกียว ประเทศญี่ปุ่น “น้องเมย์” รัชนก อินทนนท์ นักแบดมินตันมืออันดับ 6 ของโลก ลงสนามพบกับ ลอร่า ซาโรซี่ มืออันดับ 74 ของโลกจากฮังการี ในศึกแบดมินตัน รอบแบ่งกลุ่ม กลุ่มเอ็น นัดแรก
โดยการแข่งขันเกมนี้ น้องเมย์ โชว์ฟอร์มตบด้วยชั้นเชิงที่เหนือกว่า ทั้งการตบท้ายคอร์ต และหยอดหน้าเน็ต เอาชนะปิดเกมแรกได้ไม่ยาก 21-5 จากนั้นเกมที่สอง นักตบลูกขนไก่สาวไทยยังเล่นได้เฉียบขาด และตบชนะไปได้อีก 21-10 ทำให้สรุปผลการแข่งขัน รัชนก ชนะ ลอร่า ซาโรซี่ 2-0 เกม 21-5, 21-10 ใช้เวลาการแข่งขัน 30 นาทีด้วยกัน
สำหรับโปรแกรมนัดต่อไป “น้องเมย์” รัชนก อินทนนท์ จะลงสนามรอบแบ่งกลุ่ม กลุ่มเอ็น นัดที่สอง พบกับ โซเนีย เซียะห์ ซู หยา มืออันดับ 35 ของโลกจากมาเลเซีย ในวันที่ 28 กรกฎาคม ตามเวลาไทย 09.40 น.